Ir-rapport ikkonkluda li l-akbar potenzjal ta' tkabbir għall-proteini veġetali tal-UE jinsab fis-setturi tal-għalf u tal-ikel ta' kwalità għolja, xprunat mid-domanda tal-konsumatur. Illum, il-Kummissjoni Ewropea adottat ir-rapport tagħha dwar l-iżvilupp tal-proteini veġetali fl-Unjoni Ewropea. Ir-rapport jeżamina l-qagħda tal-provvista u tad-domanda għall-proteini veġetali (bħall-kolza, iż-żerriegħa tal-ġirasol jew l-għads) fl-UE u jesplora d-diversi mezzi biex tkompli tiġi żviluppata l-produzzjoni tagħhom b'mod favorevoli għall-ekonomija u l-ambjent. Il-Kummissarju għall-Agrikoltura u l-Iżvilupp Rurali, Phil Hogan, qal: “Il-proteina veġetali hija komponent essenzjali għas-settur agroalimentari Ewropew tagħna, li jipproduċi ikel u xorb tal-ogħla standards fid-dinja. Madankollu, minħabba varjetà ta' fatturi klimatiċi u tas-suq, il-produzzjoni tal-għelejjel li fihom il-proteini mhijiex biżżejjed biex tkopri d-domanda li dejjem qed tikber. F'dan ir-rigward, irrid ukoll nirrikonoxxi l-interess qawwi tal-Parlament Ewropew biex jagħti iktar appoġġ lill-produzzjoni tal-proteini fl-Ewropa. Dan ir-rapport se jservi bħala punt ta' referenza importanti għal dibattitu fil-livell tal-UE dwar kif għandna nippjanaw it-triq' il quddiem b'mod sostenibbli. Dan ma jistax isir mill-Kummissjoni Ewropea waħedha u jeħtieġ il-kontribut attiv tal-partijiet ikkonċernati kollha.” Ir-rapport jippreżenta għadd ta' strumenti ta' politika eżistenti u proposti ġodda ta' politika li jistgħu jikkontribwixxu biex jiġi mwettaq il-potenzjal ekonomiku u ambjentali tal-proteina veġetali fl-UE. Dawn jinkludu: Il-qagħda attwali tal-proteini veġetali fl-UE Hemm domanda kbira għall-proteini veġetali fl-Ewropa, li fl-2016/2017 kienet tammonta għal madwar 27 miljun tunnellata ta' proteina mhux raffinata u r-rata ta' awtosuffiċjenza tal-UE tvarja sostanzjalment skont is-sors (79 % għall-kolza u 5 % għas-sojja, pereżempju). B'konsegwenza ta' dan, kull sena l-UE timporta madwar 17-il miljun tunnellata ta' proteina mhux raffinata li minnhom 13-il miljun huma magħmulin mis-sojja. Madankollu, hemm xejriet pożittivi: Mir-riforma tal-PAK fl-2013, l-erja għat-tkabbir tas-sojja fl-UE rduppjat għal kważi miljun ettaru mir-riforma tal-PAK fl-2013. Bl-istess mod, fil-każ ta' bus u ħemes imnixxfa (piżelli tal-għelieqi, ful, għads u ċiċri), il-produzzjoni żdiedet kważi bit-tripplu fl-UE mill-2013 'l hawn. Filwaqt li l-għalf tal-annimali jibqa' l-aktar suq importanti (93 %), is-suq għall-proteini veġetali esperjenza segmentazzjoni konsiderevoli b'domanda li dejjem qed tikber fis-setturi tal-għalf u tal-ikel ta' valur għoli. Is-suq tal-ikel għall-proteini veġetali qed jara tkabbir b'żewġ ċifri, xprunat mid-domanda għal alternattivi għall-laħam u għall-ħalib. Kuntest Dan ir-rapport huwa maħsub biex jissodisfa l-impenn tal-Kummissjoni li teżamina l-qagħda tal-provvista u tad-domanda għall-proteini veġetali fl-UE, u biex jesplora l-possibbiltajiet biex tkompli tiġi żviluppata produzzjoni tagħhom b'mod favorevoli għall-ekonomija u l-ambjent. Barra minn hekk, il-Parlament Ewropew adotta rapport f'April 2018 li fih sejjaħ għal strateġija Ewropea li tippromwovi l-għelejjel Ewropej li fihom il-proteini. Għal Aktar Informazzjoni Rapport dwar l-iżvilupp tal-proteini veġetali fl-Ewropa Il-programm tal-konferenza tal-2018 dwar il- proteini veġetali fl-Ewropa